Document ID: 32012D0207

ДЕЛЕГИРАНО РЕШЕНИЕ НА КОМИСИЯТА
от 8 февруари 2012 година
за изменение на приложение III към Решение № 1080/2011/ЕС на Европейския парламент и на Съвета за предоставяне на гаранция от ЕС на Европейската инвестиционна банка за загуби по заеми и гаранции по заеми за проекти, осъществявани извън Съюза, и за отмяна на Решение № 633/2009/ЕО по отношение на Сирия
(2012/207/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Решение № 1080/2011/ЕС на Европейския парламент и на Съвета от 25 октомври 2011 г. за предоставяне на гаранция от ЕС на Европейската инвестиционна банка за загуби по заеми и гаранции за проекти, осъществявани извън Европейския съюз, и за отмяна на Решение № 633/2009/ЕО (1), и по-специално член 4, параграф 2 от него,
като има предвид, че:
(1)
В заключенията на Съвета относно Сирия от 23 май 2011 г. (2) Европейската инвестиционна банка (ЕИБ) се приканва да не одобрява за момента нови операции на ЕИБ по финансиране в Сирия.
(2)
В Резолюцията на Европейския парламент от 7 юли 2011 г. относно положението в Сирия, Йемен и Бахрейн в контекста на ситуацията в арабския свят и Северна Африка се приветстват заключенията на Съвета да се наложат ограничителни мерки относно Сирия и по-специално да се прикани ЕИБ да не одобрява за момента нови операции по финансиране в Сирия.
(3)
Политическото и икономическото положение в Сирия се влоши още повече след приемането на Решение № 1080/2011/ЕС.
(4)
В заключенията си относно Сирия от 14 ноември 2011 г. (3) Съветът реши да въведе нови ограничителни мерки срещу сирийския режим, като се спре превеждането на суми или други плащания в рамките на съществуващи кредитни споразумения, сключени между Европейската инвестиционна банка и Сирия, или във връзка с тях.
(5)
В този контекст Съветът прие редица ограничителни мерки, включително забрана на плащанията от ЕИБ във връзка със съществуващите кредитни споразумения между Сирия и ЕИБ, които мерки са потвърдени в Решение 2011/782/ОВППС на Съвета от 1 декември 2011 г. относно ограничителни мерки срещу Сирия и за отмяна на Решение 2011/273/ОВППС (4), както и в Регламент (ЕС) № 36/2012 на Съвета от 18 януари 2012 г. относно ограничителни мерки с оглед на положението в Сирия и за отмяна на Регламент (ЕС) № 442/2011 (5).
(6)
Комисията съвместно с Европейската служба за външна дейност прецени, че цялостното икономическо и политическо положение налага Сирия да бъде извадена от приложение III към Решение № 1080/2011/ЕС, съдържащо списък на държавите, отговарящи на условията за финансиране от ЕИБ с гаранция от ЕС,
ПРИЕ НАСТОЯЩОТО РЕШЕНИЕ:
Член 1
В буква Б, точка 1 от приложение III към Решение № 1080/2011/ЕС се заличава думата „Сирия“.
Член 2
Настоящото решение влиза в сила в деня след публикуването му в Официален вестник на Европейския съюз.
Съставено в Брюксел на 8 февруари 2012 година.

Labels: 18
2
15
5